Document ID: 32002L0072

Komisijas Direktīva 2002/72/EK
(2002. gada 6. augusts),
kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/109/EEK par dalībvalstu tiesību aktu tuvināšanu attiecībā uz materiāliem un izstrādājumiem, kas paredzēti saskarei ar pārtikas produktiem [1], un jo īpaši tās 3. pantu,
apspriedusies ar Pārtikas zinātnisko komiteju,
tā kā:
(1) Komisijas 1990. gada 23. februāra Direktīvā 90/128/EEK, kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem [2], kurā jaunākie grozījumi izdarīti ar Direktīvu 2002/17/EK [3], ir izdarīti daudzi, būtiski grozījumi; tādēļ skaidrības un lietderības labad tā būtu jākonsolidē.
(2) Direktīvas 89/109/EEK 2. pantā ir noteikts, ka no materiāliem un izstrādājumiem gatavā formā to komponenti nedrīkst pāriet uz pārtikas produktiem tādos daudzumos, kas var apdraudēt cilvēku veselību vai radīt nepieņemamas pārtikas produktu sastāva izmaiņas.
(3) Šā mērķa sasniegšanai attiecībā uz plastmasas materiāliem un izstrādājumiem piemērots līdzeklis ir īpaša direktīva, kuras vispārīgie noteikumi ir piemērojami arī attiecīgajam gadījumam, Direktīvas 89/109/EEK 3. panta nozīmē.
(4) Šīs direktīvas darbības jomai jāsakrīt ar Padomes Direktīvas 82/711/EEK [4] jomu.
(5) Šīs direktīvas noteikumi nav attiecināmi uz jonu apmaiņas sveķiem, uz šiem materiāliem un izstrādājumiem attieksies kāda turpmāk pieņemta īpaša direktīva.
(6) Silikoni būtu jāuzskata par elastomēriem, nevis par plastmasu, un tāpēc plastmasas definīcija uz tiem nebūtu attiecināma.
(7) Tāda apstiprinātu vielu saraksta izveide, kurā ir norādīta kopējās migrācijas robeža un vajadzības gadījumā citi īpaši ierobežojumi, būs pietiekama, lai sasniegtu Direktīvas 89/109/EEK 2. pantā noteikto mērķi.
(8) Bez monomēriem un citām Kopienā novērtētām un atļautām izejvielām ir arī tādi monomēri un izejvielas, kas ir novērtētas un atļautas vismaz vienā dalībvalstī un ko var turpināt izmantot līdz to novērtēšanai Pārtikas zinātniskajā komitejā un līdz lēmuma pieņemšanai par to iekļaušanu Kopienas sarakstā; šo direktīvu tādējādi noteiktā laikā attiecinās arī uz vielām un nozarēm, uz kurām tā pagaidām neattiecas.
(9) Pašreizējais piedevu saraksts ir nepilnīgs, jo tajā nav iekļautas visas vielas, kuras pašreiz ir atzītas vienā vai vairākās dalībvalstīs; minētās vielas attiecīgi turpina reglamentēt ar dalībvalstu tiesību aktiem līdz lēmumam par to iekļaušanu Kopienas sarakstā.
(10) Šajā direktīvā ir noteiktas tikai dažu vielu specifikācijas. Tāpēc pārējās vielas, kam var būt vajadzīgs noteikt specifikācijas, līdz Kopienas lēmuma pieņemšanai turpina šajā sakarā reglamentēt ar dalībvalstu tiesību aktiem.
(11) Dažām piedevām ierobežojumus, kas noteikti šajā direktīvā, vēl nevar piemērot visos gadījumos, kamēr nav savākti un novērtēti visi dati, kuri vajadzīgi, lai labāk novērtētu iedarbību uz patērētāju dažos īpašos gadījumos; tāpēc šīs piedevas ir iekļautas citā sarakstā, atsevišķi no piedevām, kuras pilnībā reglamentē Kopienā.
(12) Direktīvā 82/711/EEK izklāstīti plastmasas materiālu un izstrādājumu komponentu migrācijas pārbaudes pamatnoteikumi, un ar Padomes Direktīvu 85/572/EEK [5] ir izveidots migrācijas pārbaudei izmantojamo pārtikas aizstājēju saraksts.
(13) Noteikt kādas vielas daudzumu gatavā materiālā vai izstrādājumā ir vienkāršāk nekā noteikt tās īpatnējo migrācijas pakāpi. Tāpēc noteiktos apstākļos būtu pieļaujams pārbaudīt atbilstību, nosakot tās daudzumu, nevis īpatnējo migrācijas pakāpi.
(14) Dažu veidu plastmasai ir izstrādāti vispāratzīti difūzijas modeļi, kas pamatojas uz eksperimentāliem datiem un kas dod iespēju novērtēt vielas migrācijas pakāpi konkrētos apstākļos bez sarežģītas, dārgas un laikietilpīgas pārbaudes.
(15) Pēc kopējās migrācijas robežas novērtē materiāla inertumu, un tā pasargā no nevēlamām pārtikas produktu sastāva izmaiņām, turklāt mazina vajadzību pēc vairāku īpatnējo migrācijas robežu vai citu ierobežojumu noteikšanas, tādā veidā nodrošinot efektīvu kontroli.
(16) Padomes Direktīvā 78/142/EEK [6] noteikts pieļaujamais vinilhlorīda daudzums plastmasas materiālos un izstrādājumos, kas no tā izgatavoti, pieļaujamais vinilhlorīda izdalīšanās daudzums no šiem materiāliem un izstrādājumiem, un Direktīvā 80/766/EEK [7] un Direktīvā 81/432/EEK [8] noteiktas Kopienas analīžu metodes šo robežu kontrolei.
(17) Ņemot vērā iespējamo atbildību, Direktīvas 89/109/EEK 6. panta 5. punktā paredzētā rakstiskā deklarācija ir vajadzīga visos gadījumos, kad profesionāli izmanto plastmasas materiālus un izstrādājumus, kurus to īpašību dēļ nav tieši paredzēts izmantot saistībā ar pārtiku.
(18) Komisijas Direktīvā 80/590/EEK [9] noteikts simbols, ar ko var apzīmēt jebkuru materiālu un izstrādājumu, kuram paredzēts saskarties ar pārtikas produktiem.
(19) Lai sasniegtu tādu plastmasas materiālu un izstrādājumu brīvas aprites nodrošināšanas pamatmērķi, kam paredzēts saskarties ar pārtikas produktiem, saskaņā ar proporcionalitātes principu ir nepieciešams izstrādāt plastmasas un atļauto vielu definēšanas noteikumus. Šī direktīva aprobežojas ar to, kas nepieciešams, lai sasniegtu izvirzītos mērķus saskaņā ar Līguma 5. panta trešo daļu.
(20) Saskaņā ar Direktīvas 89/109/EEK 3. pantu Pārtikas zinātniskajā komitejā ir apspriesti noteikumi, kas var ietekmēt sabiedrības veselību.
(21) Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu.
(22) Šī direktīva neierobežo VII pielikuma B daļā noteiktos termiņus, kādos dalībvalstīm jāievēro Direktīva 90/128/EEK, un tiesību aktus, ar kuriem to groza,
IR PIEŅĒMUSI ŠO DIREKTĪVU.
1. pants
1. Šī direktīva ir īpaša Direktīvas 89/109/EEK 3. panta nozīmē.
2. Šo direktīvu piemēro attiecībā uz plastmasas materiāliem un izstrādājumiem un to daļām, kas:
a) sastāv tikai no plastmasas; vai
b) sastāv no diviem vai vairākiem materiālu slāņiem, kuri savukārt sastāv tikai no plastmasas un ir savienoti ar līmvielām vai citiem līdzekļiem,
un kam gatava produkta formā ir paredzēts saskarties ar pārtikas produktiem vai kas saskaras ar pārtikas produktiem un ir paredzēti šim nolūkam.
3. Šajā direktīvā "plastmasa" ir organiski lielmolekulāri savienojumi, ko polimerizācijā, polikondensācijā, polipievienošanā vai citos līdzīgos procesos iegūst no molekulām ar mazāku molekulmasu, vai ķīmiski pārveidojot dabīgās makromolekulas. Šādiem lielmolekulāriem savienojumiem var pievienot citas vielas vai materiālus.
Tomēr par "plastmasu" neuzskata:
a) lakotu vai nelakotu reģenerētas celulozes plēvi, uz kuru attiecas Komisijas Direktīva 93/10/EEK [10];
b) elastomērus un dabīgo un sintētisko kaučuku;
c) ar plastmasu modificētu vai nemodificētu papīru un kartonu;
d) virsmas pārklājumus, kurus iegūst no:
- parafīniem, to skaitā sintētiskajiem parafīniem un/vai sīkkristāliskiem vaskiem,
- pirmajā ievilkumā minēto vasku maisījumiem un/vai to maisījumiem ar plastmasu;
e) jonu apmaiņas sveķus;
f) silikonus.
4. Līdz turpmākam Komisijas lēmumam šo direktīvu nepiemēro attiecībā uz materiāliem un izstrādājumiem, kas sastāv no diviem vai vairākiem slāņiem, no kuriem viens vai vairāki nesastāv tikai no plastmasas, pat tad, ja tas slānis, kuram paredzēts tieši saskarties ar pārtikas produktiem, sastāv tikai no plastmasas.
2. pants
No plastmasas materiāliem un izstrādājumiem to komponenti nepāriet pārtikas produktos tādā daudzumā, kas pārsniedz 10 miligramus uz materiāla vai izstrādājuma virsmas kvadrātdecimetru (mg/dm2) (kopējās migrācijas robeža). Tomēr šī robeža ir 60 miligrami komponentu, kas izdalās uz kilogramu pārtikas produkta (mg/kg), šādos gadījumos:
a) izstrādājumiem, kas ir trauki vai kas tiem pielīdzināmi, vai ko var piepildīt, un kuru tilpums nav mazāks par 500 mililitriem (ml) un nav lielāks par 10 litriem (l);
b) izstrādājumiem, ko var piepildīt un kuriem nav iespējams aprēķināt to virsmu, kas saskaras ar pārtikas produktiem;
c) vākiem, starplikām, aizbāžņiem vai līdzīgām noslēgšanas ierīcēm.
3. pants
1. To plastmasas materiālu un izstrādājumu ražošanai, uz kuriem attiecas minētie ierobežojumi, var izmantot tikai II pielikuma A un B iedaļā uzskaitītos monomērus un citas izejvielas.
2. Neskarot 1. punktu, II pielikuma B iedaļā uzskaitītos monomērus un citas izejvielas var turpināt izmantot līdz to novērtēšanai Pārtikas zinātniskajā komitejā vēlākais līdz 2004. gada 31. decembrim.
3. Sarakstu II pielikuma A iedaļā var grozīt:
- saskaņā ar Direktīvas 89/109/EEK II pielikumā norādītajiem kritērijiem pievienojot II pielikuma B iedaļā uzskaitītās vielas, vai
- saskaņā ar Direktīvas 89/109/EEK 3. pantu iekļaujot "jaunas vielas", t.i., vielas, kuras nav uzskaitītas ne II pielikuma A, ne B iedaļā.
4. Dalībvalstis savās teritorijās atļauj izmantot jaunas vielas tikai saskaņā ar Direktīvas 89/109/EEK 4. pantā noteikto procedūru.
5. Sarakstos, kas ir ievietoti II pielikuma A un B iedaļā, vēl nav iekļauti monomēri un citas izejvielas, ko lieto tikai, lai iegūtu:
- virsmas pārklājumus no sveķiem vai polimerizācijas produktiem, kas ir šķidrā, pulvera vai dispersā formā, piemēram, lakas, emaljas, krāsas u.c.,
- epoksīdsveķus,
- līmvielas un lipšanas veicinātājus,
- tipogrāfijas krāsas.
4. pants
Nepilnīgs to piedevu saraksts, kuras var izmantot plastmasas materiālu un izstrādājumu ražošanai, šo piedevu izmantošanas ierobežojumi un/vai specifikācijas noteiktas III pielikuma A un B iedaļā.
Vielām, kas ir iekļautas III pielikuma B iedaļā, īpatnējās migrācijas robežas piemēro no 2004. gada 1. janvāra, kad ir veikta atbilstības pārbaude ar pārtikas aizstājēju D vai pārbaudāmajā vidē aizstājējtestos, kā noteikts Direktīvā 82/711/EEK un Direktīvā 85/572/EEK.
5. pants
Saskarē ar pārtikas produktiem drīkst izmantot tikai tos bakteriālajā fermentācijā iegūtos produktus, kas minēti IV pielikumā.
6. pants
1. Vispārējas specifikācijas attiecībā uz plastmasas materiāliem un izstrādājumiem noteiktas V pielikuma A daļā. Citas specifikācijas, kas attiecas uz dažām II, III un IV pielikumā iekļautajām vielām, noteiktas V pielikuma B daļā.
2. Ailē "Ierobežojumi un/vai specifikācijas" iekavās norādīto ciparu nozīme izskaidrota VI pielikumā.
7. pants
Īpatnējās migrācijas robežas, kas noteiktas II pielikumā iekļautajā sarakstā, ir izteiktas mg/kg. Tomēr šīs robežas ir izteiktas mg/dm2 šādos gadījumos:
a) izstrādājumiem, kas ir trauki vai tiem pielīdzināmi vai ko var piepildīt, un kuru tilpums ir mazāks par 500 ml vai lielāks par 10 l;
b) loksnēm, plēvēm vai citiem materiāliem, ko nevar piepildīt un attiecībā uz ko nav iespējams aprēķināt attiecību starp šādu materiālu virsmas laukumu un to pārtikas produktu daudzumu, kuri ar to saskaras.
Šajos gadījumos, lai II pielikumā mg/kg noteiktās robežas izteiktu mg/dm2, tās dala ar pieņemto pārrēķina koeficientu 6.
8. pants
1. Atbilstību migrācijas robežām pārbauda saskaņā ar noteikumiem, kas izklāstīti Direktīvā 82/711/EEK un Direktīvā 85/572/EEK, un papildu noteikumiem, kas izklāstīti I pielikumā.
2. Atbilstības īpatnējām migrācijas robežām pārbaude, kas paredzēta 1. punktā, nav obligāta, ja var konstatēt, ka atbilstība 2. pantā noteiktajai kopējās migrācijas robežai liecina, ka īpatnējās migrācijas robežas nav pārsniegtas.
3. Atbilstības īpatnējām migrācijas robežām pārbaude, kas paredzēta 1. punktā, nav obligāta, ja, pieņemot, ka notikusi vielas atlikuma pilnīga migrācija materiālā vai izstrādājumā, var konstatēt, ka nav iespējams pārsniegt īpatnējo migrācijas robežu.
4. Atbilstības īpatnējām migrācijas robežām pārbaudi, kas paredzēta 1. punktā, var nodrošināt, nosakot vielas daudzumu gatavā materiālā vai izstrādājumā, ja attiecība starp šo daudzumu un vielas īpatnējo migrācijas vērtību ir noteikta, atbilstīgi eksperimentējot vai izmantojot vispāratzītus difūzijas modeļus, kuri pamatojas uz zinātniskiem datiem. Lai pierādītu materiāla vai izstrādājuma neatbilstību, aprēķinātā migrācijas vērtība obligāti jāapstiprina eksperimentālās pārbaudēs.
9. pants
1. Visos tirdzniecības posmos, izņemot mazumtirdzniecību, plastmasas materiāliem un izstrādājumiem, kas paredzēti saskarei ar pārtikas produktiem, saskaņā ar Direktīvas 89/109/EEK 6. panta 5. punktu pievieno rakstisku deklarāciju.
2. Šā panta 1. punkts neattiecas uz plastmasas materiāliem un izstrādājumiem, kas pēc to īpašībām ir tieši paredzēti saskarei ar pārtikas produktiem.
10. pants
1. Direktīvu 90/128/EEK, kas grozīta ar VII pielikuma A daļā minētajām direktīvām, atceļ, neierobežojot dalībvalstu saistības, kuras attiecas uz VII pielikuma B daļā noteiktajiem pārņemšanas un piemērošanas termiņiem.
2. Norādes uz atceltajām direktīvām uzskata par norādēm uz šo direktīvu un lasa saskaņā ar korelācijas tabulu VIII pielikumā.
11. pants
Šī direktīva stājas spēkā 20. dienā pēc tās publicēšanas Eiropas Kopienu Oficiālajā Vēstnesī.
12. pants
Šī direktīva ir adresēta dalībvalstīm.
Briselē, 2002. gada 6. augustā

Labels: 0
3
17
1